आसाम गोरोबथा ( Assam Accord ) नि द'फा नं 6 खौ मावफुंनायनि बिथायाव दाजानाय सा जिब्रै सोद्रोमा गोनां गोजौ थाखोनि कमिटिखौ हादोरसानि सिगां सारिनि खौरां बिलाइ आरो मोब्लिबारि खौरां बिजों ( Print and Electronic Media ) नि सुजुगिरि ( Editors ) मोना आसामाव गोबां बोसोर निफ्राय आलो गोजोनै जिउ खांनाय असमीया , थागिबि असमीया ( Indigenious Assamese ) आरो गुबुन गुबुन थागिबि हारि हारिसा ( Others Indigenous Ethnic Community ) नि राजखान्थि मोनथाइ ( Politics ) , हा ( Land ) , हारिमुवारि ( Cultural ) , बेफार फालांगि ( Trade Commerce ) आरो इम्पलइमेन्ट ( Employment ) अरायथा संबिजिदारि रैखाथि ( Constitutional Safeguard ) नि मोनथायखौ रोखा खालामनांगोन होन्ना सुबुरुन होयो । आसाम गोरोबथानि बिथायाव दाजानाय गोजौ थाखोनि कमिटिनि मासिगिरि आजिरा लानाय बिजिरगिरि ( Rtd Judge ) बिप्लब कुमार देबनि नुजाथिनायाव आसाम खुंथायारि फरायसालिमा ( Assam Administrative Staff College ) आव सनिबार खालि सावराय लायनाय जायो । जेराव असमिया राव ( Assamese Language ) , थुनलाइ ( Literature ) , आरिमु ( Arts ) आरो हारिमु ( Culture ) बायदि बिथिंनि सायाव गुवारै सावरायनाय जायो । मख'जाथावदि सावराय जथुम नि उनाव खौरां गिरि नि सिगाङाव फोरमाय हरनाय माखासे सुजुगिरिनि बादिब्ला मिरु सोरखारनिसिम दासिमाव रिपर्ट दैथायहरनाय जादों । दायो बिसोरनि गुबै आर'ज गाबनाया सोरखारा आसाम गोरोबथानि बेरेखा खामानिनि हेंथायै बन्द खालामनाय । हादोरारि नोगोरारि फारिलाइ ( National Registration of Citizenship ) आरो नोगोरारि सोदांनाय बिल ( Citizenship Amendment Bill ) मोननैखौबो हेंथा खालामदों । मानोना "  केब  " आ आसाम गोरोबथा आरो राज्यो - राजा बेरेखा आइन । लोगोसे बै सावराय जथुमाव हादोरसानि सिङाव थानाय थागिबि लेखा गोरों सुबुंफोरखौ खामानियाव थिसन हैनाय सायाव गोथौयै सावरायनाय जायो । रायखांनो गोनां दि आसाम गोरोबथा ( Assam Accord ) नि द'फा नं 6 खौ मावफुंनायनि बिथायाव दाजानाय सा जिब्रै सोद्रोमा गोनां गोजौ थाखोनि कमिटिया अक्ट'बर दाननि 29 निफ्राय 2 नबेम्बरसिम बायदिसिना दोलो आफादजों सावराय जथुमाव जिरायगोन । बेफोरनि गेजेराव दं असम थुनलाइ आफाद ( Axom Xahitya Xabha ) आरो मेलेमजिबि फोर ( Intellectuals ) । 
आसाम गोरोबथानि द'फा नं 6 : खौरां बिजोंनि सुजुगिरि मोना संबिजिदारि रैखाथिनि सायाव सावरायगोन